Resolució de 26 d'octubre de 2016, de desestimació de la Reclamació 233/2016
Administració: Agrupació Europea de Cooperació Territorial Hospital de la Cerdanya (AECT HC)
Retribucions dels càrrecs directius de l'Agrupació Europea de Cooperació Territorial Hospital de la Cerdanya.
Si bé l'Agrupació Europea de Cooperació Territorial Hospital de la Cerdanya és una entitat transfronterera creada a l'empara del dret comunitari, que a més de la Generalitat de Catalunya integra institucions públiques franceses, procedeix entendre que està dins de l'àmbit de l'article 3.1. b LTAIPBG, ja que els seus Estatuts preveuen que la legislació aplicable en principi a l'Agrupació és l'estatal i l'autonòmica espanyola, és una forma associativa d'ens públics, de caràcter públic i personalitat jurídica pròpia, amb seu a Puigcerdà, participació majoritària de la Generalitat de Catalunya i responsable de la prestació de serveis públics de salut dins de l'àmbit territorial de Catalunya.
És correcte entendre que els càrrecs directius són els membres de l'equip directiu de AECT HC.
Quan la Reclamació demana les retribucions del personal de responsabilitat que consta a l'organigrama de fet reclama una informació no demanada prèviament, ja que la sol·licitud d'informació tenia un objecte més reduït (personal directiu), i no es pot admetre aquesta part de la Reclamació, per raons de congruència i per caràcter revisor de la Reclamació.
Les dietes no formen part del concepte "retribucions", i per tant si la sol·licitud d'informació no demanava expressament aquesta informació, la persona reclamant no té dret a obtenir-la en via de Reclamació, ja que per criteris de congruència i en atenció de la funció revisora de la GAIP no es poden plantejar en aquest procediment objectius que no ho haguessin estat prèviament en el de sol·licitud d'informació.
Això no treu que, des d'un punt de vista material, la persona reclamant tingui dret (que en principi el té) a obtenir la informació relativa a les dietes, però l'ha de demanar en primer lloc a l'Administració; ara bé, consideracions de simplicitat i eficàcia (més que sigui per evitar una futura nova sol·licitud d'informació amb aquest únic objecte, que segurament hauria de ser estimada) fan aconsellable que aquesta faciliti voluntàriament aquesta informació a la persona reclamant, bé sigui indicant que no perceben dietes (si és el cas), oferint el vincle amb el seu portal de transparència (que en aplicació de l'article 11.1. b LTAIPBG ha d'informar de les indemnitzacions i dietes percebudes pel personal directiu del sector públic) o de l'altra forma que l'Administració consideri convenient.
Agrupació Europea de Cooperació Territorial.
L'objecte formal de la Reclamació és la resposta de l'AECT HC de 31 d'agost i de 15 de setembre de 2016, que si bé dóna informació sol·licitada a la persona reclamant, la informació lliurada seria inferior a la pretesa per aquesta.
Als efectes de fixar l'objecte material de la Reclamació, cal precisar quina part de la sol·licitud d'informació no seria atesa per la informació donada per l'AECT HC.
La informació sol·licitada és la relativa a les retribucions de tots els càrrecs directius de l'AECT HC.
En relació amb aquest objecte, segons la persona reclamant la informació lliurada per l'AECT HC presentaria les següents mancances: no inclouria tots els directius i altre personal de responsabilitat, per una banda; no informaria de la quantia de les dietes percebudes i no donaria la informació sobre les retribucions previstes pel 2016.
Per tant, l'objecte material d'aquesta Reclamació seria el de completar la informació lliurada en els termes indicats.
En aquest cas cal fer una referència especial al subjecte passiu de la Reclamació (l'AECT HC), ja que, tot i que cap de les parts ho ha plantejat, per la seva naturalesa jurídica es podria dubtar que sigui una de les Administracions obligades per l'article 3 LTAIPBG.
L'AECT HC és una entitat dotada de personalitat jurídica pròpia (article 2 dels seus Estatuts), constituïda per un Conveni de cooperació territorial, signat per l'Estat francès i la Generalitat de Catalunya, en aplicació del previst pel Reglament (CE) 1082/2006 del Parlament Europeu i del Consell, de 5 de juliol de 2006.
Es tracta, per tant, d'un ens creat en el marc del dret comunitari, que exerceix la seva activitat sobre territori transfronterer (53 municipis La Cerdanya, Alta Cerdanya i Capcir), amb seu a Puigcerdà.
Des d'un punt de vista estricte, l'àmbit territorial i membres d'aquesta Agrupació (que a més de la Generalitat de Catalunya i l'Estat francès, integra també l'Agència Regional de Salut del Llenguadoc-Rosselló i la Caixa Nacional (francesa) d'assegurança de malaltia dels treballadors assalariats) ultrapassa el de la Generalitat de Catalunya i, en conseqüència, es podria entendre que també el de l'article 3 LTAIPBG.
L'article 3.1. b LTAIPBG disposa que aquesta llei és aplicable als "consorcis o altres formes associatives", sense majors precisions.
L'agrupació europea de cooperació territorial té naturalesa associativa, de manera que podria encaixar en la citada previsió legal.
Es podria considerar, tanmateix, que els consorcis o altres formes associatives a què es refereix el precepte citat han de limitar el seu àmbit d'actuació a Catalunya per tal que els sigui aplicable l'LTAIPBG, i no és aquest el cas.
Nogensmenys, hi ha altres factors de més pes favorables a la subjecció de l'AECT HC a l'LTAIPBG: en primer lloc, el fet que segons l'article 1.3 dels seus estatuts, la legislació aplicable a l'Agrupació és, en principi, l'estatal i autonòmica espanyola; a més, la seva seu és a una localitat catalana; la Generalitat de Catalunya hi té una participació majoritària del 60 % (article 11 dels seus Estatuts); té naturalesa d'ens públic i gestiona un servei públic (la sanitat) en el territori de Catalunya, factors suficients per concloure que aquesta entitat es subjecta a l'LTAIPBG, de manera que es compleix aquest requisit d'admissibilitat de la Reclamació.
Així mateix, aquesta Reclamació també compleix els altres requisits bàsics d'admissibilitat establerts per l'apartat 14 del Manual de reclamació de la GAIP: s'ha presentat dins del termini establert per l'article 42.1 LTAIPBG, s'ha acreditat la legitimitat de la persona reclamant i l'objecte de la reclamació és informació pública.
Tanmateix, el concepte de càrrecs o de personal "de responsabilitat" és més ampli, i la divulgació de les seves retribucions no és inclosa dins de les obligacions de transparència establertes per l'LTAIPBG; això no vol dir que la persona reclamant no tingui dret a obtenir aquesta informació, en exercici del dret d'accés a la informació pública (en aquest sentit, la Resolució sobre la Reclamació 19/2016 reconeix aquest dret i la relativa a la Reclamació 58/2016 també s'hi refereix i aporta la doctrina de l'Autoritat Catalana de Protecció de Dades (APDCAT) en el sentit que lliurar-la no infringiria la normativa de protecció de dades), però no és una informació que hagi de ser objecte de publicitat activa, ni és una informació que es demani a la sol·licitud presentada a l'AECT HC.
Abans de reclamar, cal haver donat oportunitat a l'Administració de resoldre sobre la sol·licitud, i la reclamació té sentit si l'Administració sol·licitada no ha atès, a judici de la persona sol·licitant, allò que es demanava.
En conseqüència, cal assenyalar que aquesta Reclamació es presenta en relació amb informació que no hauria estat demanada prèviament (ja que només s'havien sol·licitat les retribucions del personal directiu i ara es reclamen les de totes les persones amb responsabilitat que consten a l'organigrama, moltes de les quals no són càrrecs directius), motiu pel qual no es pot estimar.
Atesos els criteris assenyalats, sembla raonable fixar la relació de personal directiu de l'AECT HC amb referència als membres del seu equip directiu, que tal com indica l'informe d'aquesta entitat són identificats amb referència literal a la seva funció directiva per l'organigrama publicat al seu web.
D'acord amb els antecedents, aquesta seria una informació que ja s'hauria donat i per tant no procedeix estimar la Reclamació en allò que fa referència als càrrecs dels quals s'ha de donar la informació retributiva sol·licitada.
Tot i que la sol·licitud d'informació presentada per la persona reclamant demana només "les retribucions", en via de Reclamació demana també que s'especifiqui la quantitat que s'hagi percebut en concepte de dietes per part dels càrrecs directius.
Aquesta petició ultrapassa l'objecte de la sol·licitud d'informació, amb infracció del criteri apuntat anteriorment, de necessària congruència o identitat entre l'objecte de la sol·licitud i el de la Reclamació posterior.
En conseqüència, si la sol·licitud inicial d'informació pública demana només les retribucions, no es poden considerar incloses dins d'aquesta sol·licitud les percepcions rebudes en concepte de dietes, de manera que quan al presentar la seva Reclamació la persona reclamant les demana, no té dret a què li sigui admesa aquesta petició, ja que no l'ha presentat prèviament com a sol·licitud d'informació.
Això no treu que, des d'un punt de vista material, tingui dret (que en principi el té) a obtenir aquesta informació, però l'ha de demanar en primer lloc a l'AECT HC, donant-li d'aquesta manera l'oportunitat d'atendre la seva sol·licitud, en coherència amb la funció merament revisora de les reclamacions davant la GAIP.
Tot i que, per les raons exposades de procediment, no es pot admetre aquesta Reclamació en relació amb les dietes percebudes pels càrrecs directius de l'AECT HC, consideracions de simplicitat i eficàcia (més que sigui per evitar una futura nova sol·licitud d'informació amb aquest únic objecte, que segurament hauria de ser estimada) fan aconsellable que l'AECT HC faciliti voluntàriament aquesta informació a la persona reclamant, tot concretant-li les quanties previstes.
La persona reclamant al·lega que la informació lliurada no dóna dades sobre les retribucions corresponents a tota l'anualitat del 2016, quan la demanada ho era per a des de l'entrada en vigor de l'LTAIPBG, és a dir, 2015 i 2016 (tot i que en la sol·licitud inicial d'informació hi inclou també el 2014, cal descartar aquesta anualitat, tant perquè és contradictòria amb el concepte d'entrada en vigor de la Llei, emprat en la mateixa sol·licitud, com perquè en comunicacions posteriors la persona reclamant sembla avenir-se a què aquella anualitat resti fora de la Reclamació), atès que aquesta Llei va entrar en vigor el juliol de 2015.
El fet que l'AECT HC doni la informació demanada amb relació al lapse temporal comprès entre l'anualitat del 2014 i l'agost del 2016 no suposa necessàriament desatendre els termes en què va ser formulada la sol·licitud, que literalment demanava "les retribucions percebudes... des de que està en vigor la Llei 19/2014...
Les expressions "percebudes" i "des de" poden induir a entendre que la informació donada s'ha de referir a retribucions percebudes efectivament (només ho serien aquelles anteriors a la data de lliurament de la informació demanada) i que el lapse temporal que comença "des de" fineix en l'actualitat (que és el que, per una altra banda, interpreta la persona reclamant al justificar la Reclamació, que defineix el període retributiu "fins a l'actualitat").
Per tant, quan les seves al·legacions formulades en relació amb l'informe de l'AECT HC (antecedent 8) demanen expressament la previsió de les retribucions previstes per a tot l'exercici 2016, fan una precisió que en realitat amplia l'objecte de la reclamació, en relació amb la seva sol·licitud inicial d'informació, essent-li per tant aplicables les consideracions fetes als FJ anteriors sobre que aquest fet infringiria el principi de congruència i el caràcter revisor de la GAIP.
Per tot plegat, no es justificaria l'existència d'un objecte material de la Reclamació, ja que la sol·licitud d'accés en aquesta qüestió hauria estat resposta raonablement.
A més a més, cal fer una precisió: la informació relativa a alguns dels conceptes retributius citats (dietes, retribucions variables) difícilment es pot donar en termes exactes si no s'ha tancat l'exercici econòmic corresponent.
Efectivament, el total percebut en concepte de dietes depèn de la realització de les actuacions que efectivament les causen; així mateix, la retribució variable depèn de l'assoliment efectiu d'objectius determinats, i aquesta és una dada que no es pot saber fins que no s'arriba al final del període a considerar.
Per tant, fa bé l'AECT HC quan dóna les retribucions "percebudes" només del 2014 i del 2015, i es limita a donar una previsió de les que poden percebre fins a l'agost del 2016.
L'anterior no treu, tanmateix, que en atenció a les mateixes consideracions fetes al darrer paràgraf de l'FJ anterior pugui ser recomanable que l'AECT HC informi voluntàriament sobre les retribucions previstes per als membres del seu equip directiu per a tot l'any en curs.